b"\n_START_ARTICLE_\nHitliste\n_START_PARAGRAPH_\nEn hitliste rangerer musik, typisk efter salgstal eller afstemninger. Hitlister laves periodevis, fx for en uge, et \xc3\xa5r eller et \xc3\xa5rti. De f\xc3\xb8rste hitlister blev lanceret i USA i 1940. I Danmark blev de f\xc3\xb8rste hitlister over tidens musik udgivet i 1953. Siden da har hitlisterne med skiftende formater og betydning v\xc3\xa6ret et af de faste indslag i mediebilledet.\n_START_SECTION_\nKategorier\n_START_PARAGRAPH_\nDer findes tre overordnede kategorier af hitlister:_NEWLINE_1) Salgsbaserede hitlister_NEWLINE_2) Airplayhitlister_NEWLINE_3) Stemmebaserede hitliste_NEWLINE_I nogle tilf\xc3\xa6lde kombineres reglerne, s\xc3\xa5 store salgstal betyder, at en sang indstilles til en l\xc3\xa6ser/lytterbestemt liste.\n_START_SECTION_\nHistorie\n_START_PARAGRAPH_\nBillboard magazine udgav de f\xc3\xb8rste amerikanske hitlister over musiksalg og radioafspilning i juli 1940. Op gennem 1940\xe2\x80\x99erne udvikledes konceptet til ogs\xc3\xa5 at rumme hitlister over specifikke genrer. I l\xc3\xb8bet af de efterf\xc3\xb8lgende \xc3\xa5rtier spredte hitlisterne sig til de fleste andre lande. I England blev de f\xc3\xb8rste hitlister over grammofonsalg udgivet af New Musical Express (NME) i 1952. Da netop USA og England i stigende grad indtog de f\xc3\xb8rende positioner i den internationale musikindustri efter Anden Verdenskrig, udgjorde hitlisterne fra disse to lande i vid udstr\xc3\xa6kning en hovedkilde for europ\xc3\xa6iske musikforl\xc3\xa6ggere og pladeselskaber, n\xc3\xa5r der skulle indk\xc3\xb8bes musik fra udlandet. Ogs\xc3\xa5 radiov\xc3\xa6rter har gennem tiden ofte orienteret sig efter disse hitlister. I Europa fik den engelske hitliste s\xc3\xa6rlig betydning, fordi den blev bragt i Radio Luxembourg, som var meget popul\xc3\xa6r i 1950\xe2\x80\x99erne og 1960\xe2\x80\x99erne. Netop radiohitlister har haft s\xc3\xa6rlig stor betydning p\xc3\xa5 grund af muligheden for at h\xc3\xb8re selve musikken. Det samme g\xc3\xa6lder de streamingbaserede musiktjenester som Spotify og Wimp, hvor hitlister er en del af indholdet._NEWLINE_Dette er blot det seneste eksempel p\xc3\xa5, at hitlisterne l\xc3\xb8bende har \xc3\xa6ndret form og platforme i takt med den medieteknologiske udvikling: Fra de f\xc3\xb8rste hitlister, som for salgshitlisternes vedkommende var delt i s\xc3\xa6rlige lister for noder og grammofonplader, til i dag, hvor man kan finde hitlister for s\xc3\xa5vel fysisk salg, som download og streaming.\n_START_SECTION_\nDanmark\n_START_PARAGRAPH_\nI Danmark blev den f\xc3\xb8rste hitliste udgivet af Det Ny Radioblad Se & H\xc3\xb8r i marts 1953. Fra 1955 til 1965 udgav Musikbureauet Quan en m\xc3\xa5nedlig salgsbaseret hitliste, som blev gengivet i dagbladet BT fra 1956 til 1961 og i dagbladet Ekstra Bladet fra 1963 til marts 1965. Da BT fra august 1961 udgav deres egne m\xc3\xa5nedshitlister, var der fra dette tidspunkt flere konkurrerende hitlister, og frem til 1965 eksploderede antallet af danske hitlister i de skrivende medier i takt med det stigende antal af pop- og beatmagasiner. Desuden havde f\xc3\xb8rst piratradioerne Radio Mercur og DCR og siden Danmarks Radio pr\xc3\xa6senteret radiohitlister (se nedenfor). I april 1965 udgav grammofonselskabernes brancheorganisation IFPI for f\xc3\xb8rste gang en officiel m\xc3\xa5nedshitliste, som blev gengivet i s\xc3\xa5vel Ekstra Bladet og BT som Politiken. IFPI har siden med forskellige intervaller, prim\xc3\xa6rt enten m\xc3\xa5nedligt eller ugentligt, udgivet s\xc3\xa5danne officielle hitlister over musiksalget i Danmark. Gennem tiden har der desuden efterf\xc3\xb8lgende v\xc3\xa6ret mange alternative hitlister i aviser og magasiner. Ekstra Bladet lavede eksempelvis deres egen fra juni 1986 til december 1987, \xc3\xb8jensynligt i protest imod m\xc3\xa5den, hvorp\xc3\xa5 de officielle hitlister blev sammensat. Fra 1988 bragte de i stedet DR\xe2\x80\x99s Top 20. Siden 2001, hvor de officielle hitlister har v\xc3\xa6ret tilg\xc3\xa6ngelige p\xc3\xa5 Internettet, har der ikke v\xc3\xa6ret den samme interesse for gengivelse af hitlister i trykte medier. Til geng\xc3\xa6ld bruges de flittigt p\xc3\xa5 diverse musiktjenester foruden i radioen, som gennem tiden har v\xc3\xa6ret den vigtigste platform for hitlisteformatet.\n_START_SECTION_\nDanske radiohitlister\n_START_PARAGRAPH_\nSiden slutningen af 1950'erne har der v\xc3\xa6ret mange forskellige danske radiohitlister. Den f\xc3\xb8rste blev udsendt af den danske piratradio Radio Mercur i 1959, men det var f\xc3\xb8rst, da Danmarks Radio fulgte efter fra 1962, at formatet for alvor fik betydning i Danmark. Den f\xc3\xb8rste DR-hitliste var den stemmebaserede singlehitliste Ti vi ka\xe2\x80\x99 li\xe2\x80\x99, som blev sendt i perioden oktober 1962 til juni 1964. Derefter fulgte den salgsbaserede singlehitliste \xe2\x80\x9dTop 20\xe2\x80\x9d, som fra lanceringen i slutningen af januar 1963 fik stor bev\xc3\xa5genhed. Listen blev sammensat af v\xc3\xa6rten, J\xc3\xb8rgen de Mylius, selv ud fra stikpr\xc3\xb8veopringninger til en r\xc3\xa6kke danske grammofonforhandlere. Begge disse hitlister lukkede i 1964._NEWLINE_Top 20 blev atter sendt fra efter\xc3\xa5ret 1966 til februar 1969, hvor den blev afl\xc3\xb8st af den stemmebaserede hitliste \xe2\x80\x9dTop 10\xe2\x80\x9d (fra 1972 \xe2\x80\x9dTipparaden\xe2\x80\x9d) for musik p\xc3\xa5 andre sprog end dansk og den salgsbaserede liste \xe2\x80\x9dLP Top 10\xe2\x80\x9d. Dermed havde man tre danske radiohitlister efter oprettelsen af den dansksprogede hitliste Dansktoppen i september 1968. Antallet af hitlisteudsendelser i DR-regi toppede i en kort periode fra oktober 1972 til maj 1973, hvor man efter en reintroduktion af salgslisten for singler under titlen \xe2\x80\x9dHitparaden\xe2\x80\x9d var oppe p\xc3\xa5 hele fire forskellige radiohitlister._NEWLINE_Herefter blev salgslisterne for singler og LP\xe2\x80\x99er sl\xc3\xa5et sammen i en \xe2\x80\x9dTop 30\xe2\x80\x9d-liste (fra september 1974 \xe2\x80\x9dTop 20\xe2\x80\x9d), s\xc3\xa5 man fra 1973 til 1977 atter havde tre hitlister: Dansktoppen, Tipparaden og salgslisten Top 30/Top 30. I marts 1977 blev alle tre hitlisteprogrammer lukket som f\xc3\xb8lge af en principbeslutning i Danmarks Radio._NEWLINE_Man skal derfor frem til lokalradioernes f\xc3\xb8dsel i midten af 1980'erne, f\xc3\xb8r radiohitlisterne atter blev en del af mediebilledet. Til geng\xc3\xa6ld var hitlisteformatet et vigtigt redskab for s\xc3\xa5vel sm\xc3\xa5 som store lokalradioer, og i l\xc3\xb8bet af anden halvdel af 1980\xe2\x80\x99erne valgte Danmarks Radio at f\xc3\xb8lge trop ved atter at bringe radiohitlister, f\xc3\xb8rst med \xe2\x80\x9dDet Elektriske Barometer\xe2\x80\x9d (sendt f\xc3\xb8rste gang i november 1986), og siden for alvor med genindf\xc3\xb8rslen af \xe2\x80\x9dTop 20\xe2\x80\x9d fra januar 1988. Med den f\xc3\xb8rste relancering af Dansktoppen i 1991 var der atter tre hitlister i DR-regi, og selvom programformatet har haft skiftende prioritering i DR, har der v\xc3\xa6ret hitlister p\xc3\xa5 programmet siden 1986. Af de n\xc3\xa6vnte eksisterer Det elektriske Barometer og Dansktoppen stadig. Ogs\xc3\xa5 p\xc3\xa5 lokalradioer og de kommercielle radiostationer er hitlisterne fast indhold."